اسلام آباد (اےپی پی) بنجائی وزیر ڈٹ بندی، شونداری، اصلاحات و خصوصی گام گیج اسد عمر پارینے کہ مچ آ ملک اٹی الس کوروناوائرس نا تالانی ءِ توننگ کن جوڑ کروک آ ایس او پی ، گائیڈلائن و ڈاکٹر آتا سلاہ تیا عملدرآمد کریر ہرانا سوب آن اینو ہسپتال، آکسیجن، وینٹی لیٹرآتیا کورونا وائرس نا ناجوڑ آتا کچ و دا دین آن مرک آک کم مننگ ءُ، مچ آ قوم ہنداوڑ ایس او پی تیا عمل ءِ برجاتخرہ تو جولائی نا ایسر اسکان کوروناوائرس نا زہمی تا کچ 5 لکھ آن ہم کم مریک۔ او جمعہ نادے آ نیشنل کمانڈ اینڈ آپریشن سینٹر (این سی او سی) ٹی میڈیا بریفنگ تسکہ۔ بنجائی وزیر اسد عمر پارے کہ این سی او سی تدوک آ مسہ ہفتہ ٹی مروک آ پیش رفت نا جاچ، داوخت اسکان دوئی مروک آ بھرم، جولائی نا تُو اکن حکمت عملی نا جاچ ءِ ہلنگا۔ اوپارے کہ کوروناوائرس نا تالان مفننگ کن جون اٹی رکھی گام گیج، ایس او پی و گائیڈ لائن تیا عملدرآمد کن غٹ بنجائی اکائیک پبی کڑد ادا کرینو، صوبائی حکومت آتا خواری نا سوب آن گچین ءُ بھرم اس دوئی مس۔
